Drie liggame met skietwonde in kanaal gevindArgieffoto bloot ter illustrasie. Die liggame van twee vroue en ’n man is Donderdagoggend met skietwonde in ’n kanaal in Kuilsrivier in die Wes-Kaap gevind. Verskeie patroondoppies is ook in die omgewing gevind. Misdaadtoneeldeskundiges fynkam tans die toneel vir nog moontlike leidrade. Brig. Novela Potelwa, woordvoerder van die polisie, sê polisiebeamptes is omstreeks 06:00 na die kanaal in Sarepta ontbied nadat verbygangers die drie liggame in die water gewaar het. Polisieduikers het die liggame uit die water gebring en ’n ondersoek is van stapel gestuur. Potelwa sê die oorledenes se identiteite sowel as die motief vir hul moord is in dié stadium nog onbekend. Die provinsie het die 72‑uur-aktiveringsplan ingestel om seker te maak dat alle nodige hulpbronne beskikbaar gemaak word om die voorval te ondersoek. Enigiemand met inligting wat die polisie in sy ondersoek kan bystaan, word versoek om die misdaadstopnommer by 08600 10111 te kontak.